        ( "... a nagypéntek után húsvét jő !!...  Feltámadunk !!!" )

NAGYPÉNTEK

Ady Endre írása

Elvégeztetett!... 

Meggörnyedt vállal nem cipelte sokáig a keresztet. A Golgota sem hallotta sóhajtásait sokáig. Elvégeztetett, meghalt. 

Egy percre mintha elsötétült volna a világ, mintha megreszketett volna a mindenség, mintha az Élet önlángját akarta volna kioltani a földön... Aztán csendes lett minden. Ragyogott a nap, illatozott a virág, illatba fürödtek a lepkék, s örültek az életnek az emberek... 

.............................

Kétezer év óta Golgota a föld, s a Megváltók sóhajától siralomvölgye lett. 

A nagynak, a jónak, a nemesnek most is keresztfa, bitó a sorsa, míg fényben, ragyogásban élnek a latrok, s dorbézolásuk zsivaját alig-alig képes elnémítani a keresztfáknak biztató feltámadási éneke. 

A megváltás munkája mikor lesz befejezve?... 

A jók mikor hódítják meg már a földet?... 

Elveszne a hit, öngyilkos lenne a lélek, ha az elsõ istenember keresztje nem volna!... 

Bízzunk a keresztben, bízzunk a szenvedésben. Az Élet és Halál harca nincs még eldöntve, s a nagypéntek után húsvét jõ!!... 

Feltámadunk!!! 

